Maxsus axborot portali operatorining davlat xaridlarini tashkil etish hamda o‘tkazish borasidagi faoliyati to‘g‘risidagi nizomni tasdiqlash haqida

O‘zbekiston Respublikasining “Davlat xaridlari to‘g‘risida”gi Qonuniga asosan buyuraman:
 1. Maxsus axborot portali operatorining davlat xaridlarini tashkil etish hamda o‘tkazish borasidagi faoliyati to‘g‘risidagi nizom ilovaga muvofiq tasdiqlansin.
 2. Mazkur buyruq rasmiy e’lon qilingan kundan e’tiboran kuchga kiradi.
 Ushbu Nizom O‘zbekiston Respublikasi “Davlat xaridlari to‘g‘risida”gi Qonuniga muvofiq maxsus axborot portali operatoriga (bundan buyon matnda Operator deb yuritiladi) nisbatan umumiy talablarni va maxsus axborot portalida (bundan buyon matnda portal deb yuritiladi) davlat xaridlarini tashkil etish bo‘yicha uning faoliyati tartibini belgilaydi.
 1. Operator sifatida ushbu Nizom talablariga javob beradigan yuridik shaxs O‘zbekiston Respublikasi Moliya vazirligi tomonidan (bundan buyon matnda Moliya vazirligi deb yuritiladi) belgilanadi.
 2. Mazkur Nizomda quyidagi asosiy tushunchalardan foydalaniladi:
 avans to‘lovi — Moliya vazirligi tomonidan belgilanadigan, davlat buyurtmachisi (bundan buyon matnda buyurtmachi deb yuritiladi) va xarid qilish tartib-taomillari ishtirokchisi tomonidan kiritiladigan, operatorning vositachilik yig‘imlarini va tomonlarning zakalatini o‘z ichiga olgan moliyaviy mablag‘lar summasi;
 elektron davlat xaridlariga kiritish — ushbu Nizomga muvofiq Operator tomonidan buyurtmachi va xarid qilish tartib-taomillari ishtirokchisini elektron xarid qilish tartib-taomillaridan foydalanishga kiritish tartib-taomili;
 shaxsiy kabinet — elektron davlat xaridlarida ishtirok etish, hamda zarur axborotni joylashtirish va undan foydalana olishi ta’minlaydigan, buyurtmachi yoki xarid qilish tartib-taomili ishtirokchisining portaldagi individual sahifasi;
 hisob-kitob-kliring palatasi (bundan buyon matnda HKKP deb yuritiladi) –buyurtmachi yoki xarid qilish tartib-taomili ishtirokchisi tomonidan kiritiladigan pul mablag‘larini hisobga olish va ular o‘rtasidagi hisob-kitoblarni amalga oshirishni ta’minlaydigan Operatorning tarkibiy bo‘linmasi;
 xarid qilish tartib-taomillari ishtirokchisi (bundan buyon matnda ishtirokchi deb yuritiladi) — xarid qilish tartib-taomilida davlat xaridlarini ijro etish uchun talabgor sifatida ishtirok etayotgan O‘zbekiston Respublikasi rezidenti va norezidenti. Xarid qilish tartib-taomillari yakunlari bo‘yicha g‘olib deb topilgan va u bilan shartnoma tuzilgan ishtirokchi davlat xaridlari ijrochisi hisoblanadi (bundan buyon matnda ijrochi deb yuritiladi).
 3. Operatorlarga quyidagi talablar qo‘yiladi:
 davlat xaridlari to‘g‘risidagi axborotni joylashtirishni va unga kirishni, davlat xaridlari bo‘yicha statistik ma’lumotlarni qayta ishlash, davlat xaridlarini amalga oshirishda tovarlar (ishlar, xizmatlar) klassifikatoridan foydalanishni, elektron davlat xaridlarini o‘tkazish, elektron xarid qilish tartib-taomillari natijalariga ko‘ra shartnomalar tuzishni va HKKP orqali majburiyatlarni bajarish kafolatlarini ta’minlaydigan axborot tizimining mavjudligi;
 elektron tijorat va axborot texnologiyalari sohasida malakali xodimlar mavjudligi;
 portalni O‘zbekiston Respublikasi hududidagi apparat-texnika vositalarida joylashtirish;
 unga nisbatan bankrotlik tartib-taomillari qo‘llanilmaganligi.
 4. Moliya vazirligi Operator funksiyasini bajarishni istagan yuridik shaxsdan (bundan buyon matnda Arizachi deb yuritiladi) davlat xaridlari sohasida malakali xodimlar mavjudligi to‘g‘risida ma’lumotlarni so‘rashga haqli.
 5. Arizachi o‘zining ushbu Nizom talablariga muvofiqligini tasdiqlovchi hujjatlarini hamda qonunchilik talablariga muvofiq ishlab chiqilgan Odob-axloq qoidalari loyihasini ilova qilgan holda Moliya vazirligiga ariza yuboradi.
 6. Moliya vazirligi ariza olingandan boshlab bir oy muddatda taqdim etilgan hujjatlarni ushbu Nizomda o‘rnatilgan talablarga muvofiqligini o‘rganadi.
 7. O‘rganish natijalari bo‘yicha Moliya vazirligi quyidagi qarorlardan birini qabul qiladi:
 arizani qanoatlantirish va Operator funksiyalarini Arizachiga yuklash haqida;
 arizani qanoatlantirishni rad etish haqida.
 8. Arizachiga Operator funksiyalari yuklatilganda, u bilan kelishuv tuziladi, unda buyurtmachi va ishtirokchilardan Operator foydasiga olinadigan vositachilik yig‘imi miqdori nazarda tutiladi. Vositachilik yig‘imi miqdori barcha Operatorlar uchun yagona hisoblanadi.
 9. Operator kelishuvni bekor qilish haqida Moliya vazirligiga kamida besh oy oldin xabarnoma yuborgan holda o‘z tashabbusi bilan Operatorlik funksiyalarini bajarishdan voz kechishga haqli.
 10. Moliya vazirligi qarori bilan, Operator quyidagi hollarda o‘z funksiyalarini bajarishidan chetlashtirilishi mumkin:
 u tomonidan davlat xaridlari to‘g‘risidagi qonunchilik hujjatlari jiddiy buzilganda;
 unga nisbatan bankrotlik tartib-taomillari qo‘llanilganda.
 11. Operator o‘z vazifalarini bajarishdan chetlashtirilgan taqdirda Moliya vazirligi va Operator o‘rtasida tuzilgan kelishuv ushbu kelishuvda o‘rnatilgan tartibda bekor qilinadi.
 12. Operator quyidagi funksiyalarni amalga oshiradi:
 portalning uzluksiz ishlashini, unga joylashtirilgan axborotning but saqlanishini va bir butunligini, mazkur portalning tegishli davlat boshqaruvi organlarining rasmiy veb-saytlari va axborot tizimlari bilan belgilangan tartibda uyg‘un ishlashini ta’minlaydi;
 qonunchilik hujjatlariga muvofiq axborotning elektron shaklda saqlanishini, shu jumladan elektron hujjatlar va elektron xabarlar saqlanishini ta’minlaydi;
 portalda davlat boshqaruvi organlari o‘rtasida axborot almashinuvini tashkil etadi;
 portalni O‘zbekiston Respublikasi hududidagi apparat-texnika vositalariga joylashtiradi;
 portalni texnik qo‘llab-quvvatlash ishlarini amalga oshiradi;
 Moliya vazirligi, O‘zbekiston Respublikasi Investitsiyalar va tashqi savdo vazirligi, O‘zbekiston Respublikasi Vazirlar Mahkamasi huzuridagi “O‘zinjiniring” respublika loyihalashtirish instituti va boshqa manfaatdor vazirlik va idoralar bilan hamkorlikni amalga oshiradi;
 davlat xaridlari bo‘yicha statistik ma’lumotlarni shakllantiradi;
 qonunchilik hujjatlarida o‘rnatilgan tartibda Davlat xaridlari sohasidagi shikoyatlarni ko‘rib chiqish bo‘yicha komissiyani tuzadi va uning faoliyatini tashkil etadi, uning ishchi organi funksiyalarini bajaradi.
 Operator qonunchilik hujjatlariga muvofiq boshqa funksiyalarni ham amalga oshirishi mumkin.
 13. Operatorning majburiyatlari:
 o‘z faoliyatini qonunchilik hujjatlariga muvofiq amalga oshirish;
 buyurtmachilar va ishtirokchilarga elektron davlat xaridlarida qatnashish uchun portaldan bepul foydalanishlarini ta’minlash;
 qonunchilik hujjatlariga muvofiq portalda mavjud bo‘lgan axborotdan jismoniy va yuridik shaxslarning bepul erkin foydalanishni ta’minlash;
 davlat xaridlari sohasidagi hisobotni texnik qo‘llab-quvvatlashni ta’minlash;
 integratsiya masalalari hamda davlat axborot tizimlari va davlat elektron axborot resurslari xavfsizligini ta’minlash bo‘yicha maxsus vakolatli organ bilan hamkorlikni amalga oshirish;
 davlat xaridlariga taalluqli axborotning butligini ta’minlash;
 portalda Insofsiz ijrochilarning yagona reyestrini joylashtirish;
 tuzilgan shartnomalar reyestrini shakllantirish;
 davlat xaridlari natijalari haqida portal orqali Moliya vazirligini xabardor etish;
 Moliya vazirligiga davlat xaridlari bilan bog‘liq axborotni taqdim etish;
 yagona yetkazib beruvchilar reyestrini yuritish;
 davlat xaridlari natijalari bo‘yicha tovarlar, ishlar, xizmatlar narxlari ma’lumotlar bazasini tashkil etish va yangilab borish;
 portalni uzluksiz ishlashini ta’minlash;
 odob-axloq qoidalariga rioya etish;
 Operator qonunchilik hujjatlariga muvofiq boshqa majburiyatlarni ham bajarishi mumkin.
 14. Operator quyidagi huquqlarga ega:
 portalga joylashtiriladigan fayllarga nisbatan texnologik talablar, shuningdek, axborot xavfsizligi bo‘yicha talablar o‘rnatishga;
 buyurtmachi tomonidan xaridlarni amalga oshirish to‘g‘risida e’lon va xaridlar reja-jadvallar joylashtirilmagan hollarda, xaridlarni amalga oshirish natijalari haqidagi axborotni chop etish.
 Operator qonunchilik hujjatlariga muvofiq boshqa huquqlarga ega bo‘lishi mumkin.
 15. Operator:
 ishtirokchi, ijrochi sifatida davlat xaridlarida ishtirok etishga, ularning affillangan shaxsi bo‘lishga;
 davlat xaridlarini amalga oshirish va narx belgilash jarayoniga aralashishga, kontragentlarni tanlashda va shartnomalar tuzishda davlat xaridlari subyektlarining erkinligini cheklashga, shuningdek davlat xaridlari subyektlarining huquqlarini boshqacha tarzda cheklashga, bundan qonunchilik hujjatlarida nazarda tutilgan hollar mustasno;
 o‘tkazib beriladigan, olinadigan va saqlanadigan elektron hujjatlar hamda elektron xabarlarning ishonchliligini, shuningdek agar qonunchilik hujjatlarida yoki kelishuvda boshqacha qoida nazarda tutilmagan bo‘lsa, ularning qonunchilik hujjatlariga muvofiqligini nazorat qilishga yoki tekshirishga;
 davlat xaridlari subyektlari tomonidan joylashtiriladigan elektron hujjatlar va elektron xabarlarning mazmunini o‘zgartirishga haqli emas.
 16. Buyurtmachilar va ishtirokchilarni elektron davlat xaridlariga kiritish (bundan buyon matnda xaridga kiritish deb yuritiladi) tartib-taomili ularda elektron raqamli imzo (bundan buyon matnda ERI deb yuritiladi) mavjud bo‘lgan holda amalga oshiriladi.
 17. Budjet buyurtmachilarni xaridga kiritish avtomatik rejimda Moliya vazirligi va Operatorning ma’lumotlar bazasini elektron hamkorlik orqali Operator tomonidan markazlashtirilgan tartibda amalga oshiriladi.
 18. Korporativ buyurtmachilarni xaridga kiritish ular tomonidan portaldagi elektron shakldagi so‘rovnoma-arizani (bundan buyon matnda so‘rovnoma deb yuritiladi) to‘ldirish yo‘li bilan amalga oshiriladi. 
 19. Ishtirokchilarni xaridga kiritish ular tomonidan portaldagi so‘rovnomani to‘ldirish yo‘li bilan amalga oshiriladi.
 20. Ishtirokchilarni xaridga kiritish, ularning quyidagi mezonlarga muvofiq bo‘lganda amalga oshiriladi:
 shartnoma tuzish uchun qonuniy huquqqa egalik;
 soliqlar va boshqa majburiy to‘lovlarni to‘lash bo‘yicha qarzdorlikning mavjud emasligi;
 o‘ziga nisbatan joriy etilgan bankrotlik tartib-taomillarining mavjud emasligi;
 Insofsiz ijrochilarning yagona reyestrida qayd etilmaganligi.
 21. Soliq organlari tomonidan berilgan ERI mavjudligi ishtirokchini shartnoma tuzishga huquqini belgilaydi. 
 23. Ishtirokchi so‘rovnomada unga nisbatan qo‘llanilgan bankrotlik tartib-taomillari mavjud emasligi hamda soliq va boshqa majburiy to‘lovlar bo‘yicha qarzdorlik mavjud emasligi haqida ma’lumotlarni tasdiqlaydi.
 24. Ishtirokchi tomonidan so‘rovnoma to‘ldirilgandan so‘ng, portal tomonidan Insofsiz ijrochilarning yagona reyestri ma’lumotlarini unda ishtirokchi haqida yozuv mavjud emaslik holati tekshiriladi.
 25. Operator ishtirokchilarga nisbatan ushbu Nizomning 20-bandida nazarda tutilmagan qo‘shimcha mezonlarni o‘rnatishga haqli emas.
 26. Buyurtmachilar va ishtirokchilarni xaridga kiritish bepul amalga oshiriladi. 
 27. Buyurtmachilar va ishtirokchilarni xaridga kiritish portalga zarur ma’lumotlar kiritilgandan so‘ng bir ish kuni davomida amalga oshiriladi.
 30. Operator:
 buyurtmachilar va ishtirokchilarga HKKPda alohida shaxsiy hisob raqamlar ochadi;
 buyurtmachilar va ishtirokchilarga shaxsiy kabinetlar tashkil etadi.
 31. Ishtirokchini elektron xaridlardan chetlatish qonunchilik hujjatlarida o‘rnatilgan tartibda amalga oshiriladi.
 32. Buyurtmachi va ishtirokchi elektron davlat xaridlarida o‘zlarining ishtiroklarini faqatgina ERI orqali amalga oshiradilar.
 Buyurtmachi va ishtirokchi o‘rtasida ERIdan foydalangan holda portalda tuzilgan shartnoma tegishli shaklda tuzilgan hisoblanadi.
 33. Operator hisob-kitoblarni tashkil etish, hisobini yuritish, hamda korporativ buyurtmachilar va ishtirokchilarning shartnomaviy majburiyatlarini bajarilishini ta’minlash maqsadida Operatorga xizmat ko‘rsatuvchi bankda HKKP uchun alohida ikkilamchi hisob ochadi.
 Operator shartnomaviy majburiyatlarni bajarilishini ta’minlash va alohida hisobini yuritish bo‘yicha korporativ buyurtmachilar va ishtirokchilar uchun HKKPda hisob raqam ochadi.
 34. Korporativ buyurtmachi va ishtirokchi elektron davlat xaridlarida ishtirok etish uchun o‘zlarining HKKPdagi hisob raqamlariga zakalat to‘lovlarini o‘tkazadilar.
 35. Moliya vazirligi budjet buyurtmachilarining hisob-kitoblarini tashkil etish, shartnoma bo‘yicha majburiyatlarini bajarilishi hisobini yuritish va ta’minlash maqsadida Operator uchun Moliya vazirligining axborot tizimida maxsus shaxsiy hisobvaraqlar ochadi va unga ushbu hisobraqamlardagi pul mablag‘larini boshqarish uchun ruxsat beradi.
 Operator budjet buyurtmachilariga hisobini alohida-alohida yuritish va shartnoma bo‘yicha majburiyatlarni bajarilishini ta’minlash uchun HKKPda hisob raqamlar ochadi.
 351. Budjet buyurtmachilar elektron davlat xaridlarida ishtirok etish uchun o‘zlarining HKKPdagi hisob raqamlariga operatorning vositachilik yig‘imini o‘tkazadilar.
 36. Budjet buyurtmachisi tomonidan shaxsiy kabinet orqali elektron auksion, elektron tanlov va elektron tender o‘tkazilishi to‘g‘risidagi e’lon (bundan buyon matnda e’lon deb yuritiladi) joylashtirilganidan yoki elektron do‘konda ishtirokchining ofertasi tanlangandan (bundan buyon matnda oferta deb yuritiladi) so‘ng, portal elektron davlat xaridlari yakunlariga ko‘ra tuziladigan shartnomaviy majburiyatlarni bajarish uchun, moliyalashtirish manbalarini inobatga olgan holda, kerakli summaga band qo‘yish to‘g‘risidagi axborotni Moliya vazirligining davlat moliyasini boshqarish axborot tizimidan (bundan buyon matnda DMBAT deb yuritiladi) olgandan so‘ng ushbu e’lonni yoki tanlangan oferta bo‘yicha narxlar so‘rovi mexanizmini aktivlashtiradi.
 37. Korporativ buyurtmachilar va ishtirokchilar, ularning HKKPdagi hisob-raqamlarida avans to‘lovining yetarli miqdori mavjud bo‘lgan taqdirda elektron davlat xaridlarida ishtirok etadilar.
 371. Budjet buyurtmachilari e’lon yoki oferta bo‘yicha DMBAT tomonidan band qo‘yilgan summasining, shuningdek ularning HKKPdagi hisobraqamlarida operatorning vositachilik yig‘imi summasining yetarli miqdori mavjud bo‘lgan taqdirda, elektron davlat xaridlarida ishtirok etadilar.
 38. Auksion ishtirokchilarining kiritilgan avans to‘lovlari boshqa ishtirokchilar tomonidan beriladigan past narx taklifi kelib tushgunga qadar band qilib qo‘yiladi.
 Elektron do‘kon ishtirokchilarining kiritgan avans to‘lovlari g‘olib aniqlangunga qadar band qilib qo‘yiladi.
 Auksion va elektron do‘kon o‘tkazishda korporativ buyurtmachisi va ijrochining kiritgan zakalatlari shartnoma bo‘yicha majburiyatlar to‘liq bajarilgan yoki belgilangan tartibda bekor qilingunga qadar band qilib qo‘yiladi.
 Budjet buyurtmachi tomonidan elektron tanlov yoki elektron tender o‘tkazishda ishtirokchilarning zakalati g‘olib aniqlangunga qadar xatlab qo‘yiladi. Elektron tanlov yoki elektron tender g‘olibining zakalati shartnoma tuzilguniga qadar band qilib qo‘yiladi. 
 Korporativ buyurtmachi tomonidan elektron tanlov yoki elektron tender o‘tkazishda ishtirokchilar tomonidan zakalat kiritish zarurati va miqdori korporativ buyurtmachi tomonidan belgilanadi hamda kiritilgan zakalat elektron tanlov yoki elektron tender g‘olibi bilan shartnoma tuzilguniga qadar xatlanadi. Bunda zakalat miqdori tovar (ish, xizmat) qiymatining 3 foizidan oshmasligi kerak.
 381. Moliya vazirligi ma’lumotlar bazalarining elektron hamkorligi orqali Operator bilan elektron hujjatlar aylanmasini hamda davlat xaridlarini tashkil etish uchun zarur bo‘lgan axborot almashinuvini ta’minlaydi. 
 39. Elektron davlat xaridlarining yakuniga ko‘ra, portal tomonidan avtomatik ravishda namunaviy shakl asosida shartnoma shakllantiriladi va shartnoma tomonlarining shaxsiy kabinetlariga yuboriladi, shuningdek tuzilgan shartnomalar elektron reyestriga kiritish orqali ro‘yxatdan o‘tkaziladi.
 40. Operator tuzilgan shartnomalar bo‘yicha axborotni Moliya vazirligi va Operatorning ma’lumotlar bazalari elektron hamkorligi orqali Moliya vazirligiga yuboradi.
 41. O‘zbekiston Respublikasi Moliya vazirligi G‘aznachiligi (bundan buyon matnda g‘aznachilik deb ataladi) shartnomalar tuzilganligi to‘g‘risidagi axborotni qabul qilgandan so‘ng bir ish kuni mobaynida avtomatik tartibda DMBATda ro‘yxatdan o‘tkazadi yoki hisobga oladi, shuningdek elektron do‘kon yoki auksion orqali tuzilgan shartnoma summasini HKKPga o‘tkazib beradi.
 Budjet buyurtmachisi elektron tanlov yoki elektron tender natijasida tuzilgan shartnoma bo‘yicha to‘lovlarni HKKPdagi shaxsiy hisob raqamlardan foydalanmagan holda amalga oshiradi.
 Bunda oldindan to‘lov shartlari shartnomada nazarda tutiladi.
 42. Korporativ buyurtmachilar elektron do‘kon yoki auksion natijasida tuzilgan shartnoma bo‘yicha to‘lovlarni to‘liq hajmda amalga oshirish uchun ushbu shartnoma portalda ro‘yxatga olingan paytdan boshlab, besh ish kuni mobaynida o‘zlarining HKKPdagi hisob raqamlariga pul mablag‘larini o‘tkazadilar. Bunda zakalat, shartnoma bo‘yicha to‘lash summasiga qo‘shib hisoblanadi.
 Korporativ buyurtmachilar elektron tanlov yoki elektron tender natijasida tuzilgan shartnoma bo‘yicha to‘lovlarni HKKPdagi shaxsiy hisob raqamlardan foydalanmagan holda amalga oshiradi.
 44. Agarda, korporativ buyurtmachi elektron do‘kon yoki auksion orqali tuzilgan shartnomada belgilangan muddatda to‘lovni amalga oshirmagan taqdirda, uning zakalati uch ish kunida, mazkur muddat tugaganidan so‘ng, keyinchalik unga xizmat ko‘rsatuvchi bank hisobiga o‘tkazish uchun, ijrochining HKKPdagi tegishli hisob raqamiga o‘tkaziladi. 
 45. HKKP buyurtmachidan elektron do‘kon yoki auksion orqali tuzilgan shartnoma bo‘yicha kelib tushgan to‘lov summasini band qilib qo‘yadi va pul mablag‘lari kelib tushgan kunning ertasidan bir ish kunidan kechikmagan muddatda elektron shaklda to‘lovni amalga oshirish bo‘yicha ijrochiga xabarnoma yuboradi. 
 Mazkur xabarnoma ijrochiga tovarlarni (ishlarni, xizmatlarni) yetkazib berish uchun asos bo‘lib xizmat qiladi.
 46. Ijrochi tomonidan tovarlar (ishlar, xizmatlar) HKKP tomonidan to‘lov amalga oshirilishi to‘g‘risidagi xabarnomasiz yetkazib berilgan taqdirda, buyurtmachi tomonidan tovarlar uchun to‘lovni amalga oshirmaslik xavfi ijrochining zimmasida bo‘ladi. 
 47. Korporativ buyurtmachi tovarni (ishni, xizmatni) qabul qilgandan keyin uch ish kuni mobaynida Operatorga o‘zining shaxsiy kabinetidan foydalangan holda elektron do‘kon yoki auksion orqali tuzilgan shartnoma asosida tovarni (ishni, xizmatni) to‘liq hajmda qabul qilganlik to‘g‘risidagi axborotni yuborishga majbur.
 48. Budjet buyurtmachisi tovarni (ishni, xizmatni) qabul qilgandan so‘ng uch ish kuni mobaynida shartnoma asosida tovarni (ishni, xizmatni) to‘liq hajmda qabul qilganlik to‘g‘risidagi axborotni, budjet tashkilotlarining hisobi va hisobotlari avtomatlashtirilgan tizimining dasturiy kompleksi (bundan buyon matnda O‘zBTAD deb yuritiladi) orqali DMBATga kiritishga va yuborishga majbur. 
 49. DMBAT, budjet buyurtmachisi tomonidan shartnoma asosida tovarni (ishni, xizmatni) yetkazib berganlik to‘g‘risidagi axborotni olgandan keyin bir ish kuni mobaynida ma’lumotlar bazalarining elektron almashinuvi orqali Operatorga yuboradi.
 50. Operator, tovarlar (ishlar, xizmatlar) elektron do‘kon yoki auksion orqali tuzilgan shartnoma bo‘yicha to‘liq hajmda yetkazilganligi haqida ma’lumotni olgandan so‘ng, bir ish kuni davomida:
 elektron to‘lov topshiriqnomasini shakllantiradi va DMBATga yuboradi, u esa to‘lov topshiriqnomasini olgandan so‘ng bir ish kuni davomida budjet buyurtmachilarining pul mablag‘larini ijrochiga yuboradi;
 elektron to‘lov topshiriqnomasini shakllantiradi va Operatorga xizmat ko‘rsatuvchi bankka yuboradi, u esa to‘lov topshiriqnomasini olgandan so‘ng, bir ish kuni mobaynida korporativ buyurtmachilarning pul mablag‘larini ijrochiga yuboradi;
 ijrochining zakalatiga qo‘yilgan bandni bekor qiladi;
 zakalatni banddan yechadi va korporativ buyurtmachining tegishli shaxsiy hisob raqamiga qaytaradi;
 elektron do‘kon yoki auksion orqali tuzilgan shartnoma bo‘yicha majburiyatlarning bajarilganligi haqidagi ma’lumotni portalga joylashtiradi.
 501. Operator elektron tanlov yoki elektron tender natijasida shartnoma tuzilganidan so‘ng, bir ish kuni davomida zakalatni banddan yechadi va uni ijrochining tegishli shaxsiy hisob raqamiga qaytaradi. 
 Korporativ buyurtmachi tomonidan o‘tkazilgan elektron tanlov yoki elektron tenderda ishtirokchilar tomonidan zakalat kiritilgan taqdirda, u Operator tomonidan shartnoma tuzilganidan so‘ng, bir ish kuni davomida banddan yechiladi va ijrochining tegishli shaxsiy hisob raqamiga qaytariladi.
 51. Elektron do‘kon yoki auksion orqali tuzilgan shartnoma bo‘yicha yetkazib berish muddati tugagandan so‘ng, tovarlarni (ishlarni, xizmatlarni) yetkazib berganligi haqidagi ma’lumot mavjud bo‘lmasa, portal bir ish kuni mobaynida avtomatik rejimda buyurtmachi va Moliya vazirligini xabardor qiladi.
 52. Buyurtmachi tomonidan elektron do‘kon yoki auksion orqali tuzilgan shartnoma bo‘yicha tovarlar (ishlar, xizmatlar) yetkazib berilganligi haqidagi ma’lumot taqdim qilinmaganda, HKKP ushbu shartnoma bo‘yicha tovarlar (ishlar, xizmatlar) yetkazib berish muddati tugagach uch ish kunidan so‘ng:
 budjet buyurtmachilarning shartnoma bo‘yicha pul mablag‘lariga sud yoki davlat xaridlari sohasidagi shikoyatlarni ko‘rib chiqish bo‘yicha komissiyaning tegishli qarori qabul qilinguniga yoki u bekor qilingunga qadar band qo‘yadi; 
 korporativ buyurtmachi tomonidan shartnoma bo‘yicha kiritilgan mablag‘lardan, zakalatdan tashqari, bandni bekor qiladi; 
 korporativ buyurtmachi va ijrochining zakalatiga sud yoki davlat xaridlari sohasidagi shikoyatlarni ko‘rib chiqish bo‘yicha komissiyaning tegishli qarori qabul qilinguniga yoki u bekor qilingunga qadar band qo‘yadi; 
 bajarilmagan shartnomalar bo‘yicha ma’lumotlarni Moliya vazirligiga yuboradi. 
 53. HKKP sudning qonuniy kuchga kirgan qarori yoki davlat xaridlari sohasidagi shikoyatlarni ko‘rib chiqish bo‘yicha komissiya qarori asosida zakalatni banddan yechishni va/yoki tegishli hisob raqamga o‘tkazishni amalga oshiradi. 
 Bunda, HKKP ijrochining zakalati jarima sifatida budjet buyurtmachisiga o‘tkazilishi to‘g‘risidagi sudning qonuniy kuchga kirgan qarori yoki davlat xaridlari sohasidagi shikoyatlarni ko‘rib chiqish bo‘yicha komissiya qarori asosida zakalatni budjet buyurtmachisining budjetdan tashqari tegishli hisob raqamiga o‘tkazishni amalga oshiradi.
 54. Portal, elektron davlat xaridlarining yakunlariga ko‘ra, bitimning haqiqiy summasidan operatorning vositachilik yig‘imini buyurtmachi va ishtirokchining avans to‘lovlaridan ushlab qoladi.
 55. Ishtirokchilarning va korporativ buyurtmachilarning bandi bekor qilingan pul mablag‘lari, ularning topshiriqlariga asosan boshqa elektron davlat xaridlarida avans to‘lovlari sifatida foydalanilishi mumkin yoki xizmat ko‘rsatadigan banklardagi ularning hisob raqamlariga qaytariladi.
 56. Operator mazkur Nizomni buzganlik uchun qonunchilik hujjatlariga muvofiq javobgar bo‘ladi.
 57. Buyurtmachilar va ishtirokchilar Operatorga taqdim etilgan ma’lumotlarning ishonchliligi va o‘z vaqtida taqdim etish uchun javobgar bo‘ladi.
 58. Operator davlat xaridlari subyektlarining ushbu operatorga beriladigan elektron hujjatlari va elektron xabarlarining, shu jumladan bo‘lajak davlat xaridlari to‘g‘risida maxsus axborot portalida joylashtiriladigan axborotning mazmuni bilan bog‘liq huquqiy oqibatlar uchun javobgar bo‘lmaydi.
 59. Mazkur Nizom O‘zbekiston Respublikasi Moliya vazirligi bilan kelishilgan.